KAPIL
హర్మన్‌ ఇన్నింగ్స్‌ను నాతో పోల్చకండి : కపిల్‌ దేవ్‌
న్యూఢిల్లీ: మహిళల ప్రపంచకప్‌ సెమీస్‌ మ్యాచ్‌లో ఆస్ట్రేలియాపై హర్మన్‌ ప్రీత్‌ కౌర్‌ చెలరేగి ఆడిన సునామీ ఇన్నింగ్స్‌్‌పై సర్వత్రా ప్రశంసల జల్లు కురుస్తోంది. ఆమె చేసిన 171 పరుగుల ఇన్నింగ్స్‌ను 1983 ప్రపంచకప్‌లో కపిల్‌ దేవ్‌ చేసిన 175పరుగులతో పోలుస్తున్నారు. టీమిండియా కోచ్‌ రవిశాస్త్రి కపిల్‌, హర్మన్‌ ప్రీత్‌ ఇద్దరి ఫోటోలు పెట్టి ఆనాటి ఇన్నింగ్స్‌ను గుర్తుకు తెచ్చిందంటూ కామెంట్‌ చేశారు. ఇక కామెంటేటర్లు హర్ష బోగ్లే, అలాన్‌ విల్కిన్స్‌ తదితరులు కపిల్‌-హర్మన్‌ ఇన్నింగ్స్‌లు పోలుస్తూ కొనియాడారు. అయితే ఇలా పోల్చడంపై తాజాగా లెజెండ్‌ క్రికెటర్‌ కపిల్‌ దేవ్‌ స్పందించారు. హర్మన్‌ కౌర్‌ ఇన్నింగ్స్‌్‌ను సెలబ్రేట్‌ చేసుకోవాలని కానీ ఇలా పోల్చకూడదని ఆయన కామెంట్‌ చేశారు. ఇప్పటికే టీమిండియా ప్రపంచకప్‌ గెలిచిన భావన వ్యక్తం చేస్తున్నారు. ఇంకా ఇంగ్లాండ్‌తో ఆదివారం ఫైనల్‌ మ్యాచ్‌ ఆడాల్సి ఉంది. అందుకే ఫైనల్‌లో వారికి శుభాభినందనలు తెలుపుతున్నా అని కపిల్‌ మీడియాతో అన్నారు. ఇక హర్మన్‌ 171 పరుగులను తన ఇన్నింగ్స్‌తో పోల్చడంపై స్పందిస్తూ ఇలా పోల్చడం న్యాయం కాదు. ఆరెండింటినీ పోల్చలేం. గతంలో ఏం జరిగిందో ఇప్పుడు తెరపైకి తీసుకరాకూడదు. ఇప్పుడు మనమందరం హర్మన్‌ ఇన్నింగ్స్‌ను సెలబ్రేట్‌ చేయాలి అని కపిల్‌ సూచించారు. ఇక, మహిళా క్రికెటర్ల ఆటతీరు చూస్తుంటే గర్వంగా ఉందని, అద్భుతమైన విజయాన్ని సాదించిన వారికి అభినందనలు అని కపిల్‌ ట్వీట్‌ చేశారు. చిరస్మరణీయమైన ఆటతీరును హర్మన్‌ ప్రదర్శించిందని కపిల్‌ కొనియాడారు.